Πριν προχωρήσεις στην κοπή δέντρων και υψηλών δέντρων, θα πρέπει να γνωρίζεις τι ορίζει η σχετική νομοθεσία. Για την κοπή ενός δέντρου απαιτείται ειδική άδεια από την πολεοδομία και το δασαρχείο, τόσο σε οικόπεδα εντός, όσο και σε οικόπεδα εκτός σχεδίου. Η άδεια που πρέπει να εκδοθεί διαφέρει, ανάλογα με το είδος του δέντρου.
Σύμφωνα με τη νομοθεσία που εξέδωσε το Υπουργείο Περιβάλλοντος και Ενέργειας για την κοπή δέντρων:
Αν πρόκειται για την κοπή υψηλών δέντρων που ανήκουν στην κατηγορία των δασικών δέντρων, όπως είναι ο ευκάλυπτος, το πεύκο, το έλατο κλπ, τότε η άδεια θα πρέπει να εκδοθεί και από την πολεοδομία και από το αρμόδιο δασαρχείο της περιοχής.
Αν πρόκειται για την κοπή δέντρων που ανήκουν στην κατηγορία των καλλιεργούμενων, όπως η λεμονιά και η πορτοκαλιά, απαιτείται μόνο η άδεια από την πολεοδομία. Η σχετική άδεια που εκδίδεται αφορά την ‘Έγκριση Εργασιών Μικρής Κλίμακας”. Σε περίπτωση που το δέντρο κόβεται, λόγω οικοδομικών εργασιών που εκτελούνται στο οικόπεδο, τότε η κοπή του δέντρου θα πρέπει να συμπεριλαμβάνεται στην οικοδομική άδεια.
Είναι σημαντικό να αναφέρουμε, ότι οι συγκεκριμένες άδειες αναφέρονται στην κοπή δέντρων και υψηλών δέντρων σε ιδιωτικό χώρο. Για δέντρα σε δημόσιους χώρους, η αίτησή σου θα πρέπει να περάσει από το Δήμο.